b'\n_START_ARTICLE_\nPeet Moorats\n_START_PARAGRAPH_\nPeet Moorats (20. detsember 1880 Vastem\xc3\xb5isa vald, Viljandimaa \xe2\x80\x93 23. m\xc3\xa4rts 1908 Vastem\xc3\xb5isa vald) oli eesti graafik.\n_START_SECTION_\nElulugu\n_START_PARAGRAPH_\nMoorats s\xc3\xbcndis Mustika\xc3\xb5ue talus p\xc3\xb5llumehe peres teise pojana. \xc3\x95ppis 1893\xe2\x80\x931895 kohalikus Vastem\xc3\xb5isa Kasari vallakoolis, 1895\xe2\x80\x931898 Suure-Jaani kihelkonnakoolis ja Viljandi linnakoolis. 1899\xe2\x80\x931900 \xc3\xb5ppis Peterburi A. L. Stieglitzi kunstt\xc3\xb6\xc3\xb6stuskoolis. Seej\xc3\xa4rel \xc3\xb5ppis ta 1900\xe2\x80\x931902 Peterburi Keiserliku Kunstide Edendamise Seltsi kunstikoolis, kus tema \xc3\xb5petajaks oli silmapaistev graafik Vassili Math\xc3\xa9. Peet Moorats l\xc3\xb5petas selle kooli aastal 1902 h\xc3\xb5beaurahaga ning sai joonistus\xc3\xb5petaja kutse. 1902. aastal alustatud \xc3\xb5pingud Peterburi Kunstide Akadeemias oli ta sunnitud haiguse t\xc3\xb5ttu katkestama. Kurgutuberkuloosi p\xc3\xb5dev Moorats kolis kehva tervise p\xc3\xa4rast Suure-Jaani k\xc3\xb6stri Hans Kapi juurde, hiljem tagasi oma isatallu. 1908. aastal maeti noor kunstnik Suure-Jaani kalmistule perekonna matusepaigale.\n_START_SECTION_\nLooming\n_START_PARAGRAPH_\nPeet Mooratsi teostest on suur osa j\xc3\xa4\xc3\xa4nud Peterburi, kus ta tegi neid kunstikooli\xc3\xb5pilasena paljudele tellijatele. Ta oli eelk\xc3\xb5ige reprodutseeriva puugrav\xc3\xbc\xc3\xbcri meister, kelle puugrav\xc3\xbc\xc3\xbcre vene kunstnike maalide j\xc3\xa4rgi ilmus pildiajakirjas Niva (\xd0\x9d\xd0\xb8\xd0\xb2\xd0\xb0). P\xc3\xa4rast isatallu naasmist joonistas ja maalis Moorats peamiselt portreesid enda perekonnast, Suure-Jaani ja selle \xc3\xbcmbruse inimestest. Tema kavandatud on Suure-Jaani Tulet\xc3\xb5rjujate Priitahtliku Seltsi lipp ja pritsimaja lavaeesriie (asuvad Tallinnas Tulet\xc3\xb5rjemuuseumis)._NEWLINE__NEWLINE_Aastatel 1899\xe2\x80\x931908 avaldati tema puugrav\xc3\xbc\xc3\xbcris valmistatud karikatuure ja illustratsioone Viljandi ajalehes Rahvaleht, Ulak ja Postimehe lisas ning Jakob Ploompuu kirjastatud p\xc3\xbchadealbumites.'